ताची उंचाय 24-30 मी. आनी कांडाचो घेर 3-4 मी. आसता. साल गोबरी आनी ताचेर खांची आसतात. पानां एका फाटल्यान एक, एकसंघ विशमदली आनी पिच्छाकृती (pannate), 15 – 38 सेंमी. लांबायेची आसतात. ताळयेचें तेंगशेर ल्हान आनी पोपटी रंगाचीं फुलां येतात. लांब आनी हुमकळपी बारीक कणसांचेर पुं- पुष्प येतात. तेचपरी सामक्या तोंका वेल्या ताळयेचे तेंगशेर 1-3 स्त्री- पुरूश येतात. फळ पाचवें, लांबशें आनी वाटकुळें (पेरायेदें) आसता. फळांत भितर बी आसता. फळाची भायली साल दाट आनी घट्ट आसता. ताचें भितल्लें कवच घट्ट मिरयो पडिल्लें आनी दोन दांपणी अशिल्लें आसता. ह्या कवचा भितर चार खंड आशिल्ली खावपाची बी आसता. धापयो दाट आनी वांकड्यो – तिकड्यो आसतात. भौगालिक प्रसार आनी धापयांची लक्षणां हांचेवेल्यान अक्रोडांचे विंगड विंगड प्रकार थारायल्ले आसतात. तातूंत कागदी प्रकाराच्या फळाक बऱ्यांतलें बरें फळ मानतात.